ฝรั่งเศสเผย GDP ไตรมาสแรกขยายตัว 0.6% แข็งแกร่งในรอบเกือบ 2 ปี
ฝรั่งเศสเผย GDP ไตรมาสแรกขยายตัว 0.6% แข็งแกร่งในรอบเกือบ 2 ปี
13 พ.ค. 2558

สำนักงานสถิติแห่งชาติของฝรั่งเศส (Insee) เปิดเผยว่า ผลิตภัณฑ์มวลรวมภายในประเทศ (GDP) เบื้องต้นประจำไตรมาส 1/2558 ขยายตัว 0.6% จากไตรมาสก่อน ส่งสัญญาณว่าเศรษฐกิจประเทศเริ่มหลุดพ้นจากภาวะซบเซาที่ยืดเยื้อมาเป็นเวลาหลายปี
ตัวเลขจีดีพีฝรั่งเศสในไตรมาสแรกปีนี้ขยายตัวเร็วที่สุดนับตั้งแต่ไตรมาสสองของปี 2556 และแข็งแกร่งกว่าที่นักเศรษฐศาสตร์คาดการณ์ไว้ว่าจะขยายตัว 0.4% หลังจากการเติบโตของเศรษฐกิจฝรั่งเศสหยุดนิ่งในไตรมาสสุดท้ายของปี 2557
ในเดือนที่แล้ว INSEE ได้เปิดเผยว่าการใช้จ่ายผู้บริโภคฝรั่งเศสขยายตัว 1.6% ในช่วงสามเดือนแรกของปีนี้ เพราะได้แรงหนุนจากราคาน้ำมันที่ปรับตัวลงและสกุลเงินยูโรที่อ่อนค่า ขณะที่การผลิตภาคอุตสาหกรรมของฝรั่งเศสในไตรมาสแรกปีนี้ขยายตัวในอัตราที่เร็วที่สุดในรอบสี่ปี